和程文彧九日詩
作者：郭印
朝代：宋

paragraphs: 平生懶惰無拘逼，學道唯將寸陰惜。
手披目覽不自勤，俯視仰觀如有得。
王侯螻蟻同丘墟，身外紛紛了無益。
况值秋風草木枯，仍驚羽檄文書急。
蕭條情思殊曩時，畏見重陽百憂集。
花披黄金豈復知，酒送白衣元未識。
計侯開筵及芳辰，置我坐隅非惡客。
衰顔不紅鬢失青，一笑頽然倚歡伯。
醉來說禪傍無人，若道箇中嫌揀擇。
古今一照事俱空，物我兩忘心自適。
明朝梅福記新詩，鏘鏗未減金聲擲。
何如邀我卧東籬，天地從敎爲幕席。